**REFERAT FRA STYREMØTE (3)**

**I NORSK IRSKSETTERKLUBB**

Dato: 08. mars 2018

Tid: Møtestart kl. 19.30- 22.10, Skype.

Tilstede: Tore Salvesen, Lene Moen, Christell Seljesether, Arthur Aune, Jan Sperre, Eldri Kjørren (av kl. 21.40),Tor Westrum (på kl. 19.35).

Fravær:

Referent: Vigdis Ingebrigtsen

**Sak 32/18: Godkjenning av innkalling**

 **Vedtak:** Godkjent.

**Sak 33/18: Referat fra forrige styremøte m/tillegg**

Referat fra 06.02. og tillegg til sak 05/18.

**Vedtak:** Godkjent.

**Sak 34/18: Referatsaker**

* Tore har sendt ut svar til alle avdelingene og DK ang forespørsel om uro i hovedstyret og antall medlemmer på valg.
* NISK`s klubbsider i FH nr 2 var for dårlige. Årsaken skyldes nok nyansettelse av redaktør som trengte litt tid på å sette seg inn i det. Det må gjøres en bedre jobb med å innhente stoff og lage selv, bedre kontakt med avdelingene og opprette en kontaktperson i hver avdeling. Tore tar en samtale med redaktøren.

**Sak 35/18: Forslag til RS angående regelendring for uttak NM lag**

Styret må skrive en innstilling til forslaget og legge det frem på RS. Styret kan være enig, komme med motforslag eller kaste forslaget. Det var en årsak til at regelen kom, dette vil styret presisere.

**Vedtak:** Arthur, Christell og Eldri lager et utkast til neste styremøte for drøfting der.

**Sak 36/18: Henvendelser vedr. annonse av IRHS på hjemmesiden**

Det er kommet to skriftlige henvendelser til styret angående annonsering av en parring med IRHS på hovedsiden til NISK. Styret er enstemmig enig i at denne rasen bør fremheves mer, og å profilere et kull på hovedsiden er helt greit. Dette er en rase som er på utryddelsens rand og den er NISK sitt ansvar! Det er ca 1 kull pr år i Norge og vi må kunne gi denne truende rasen den støtten vi kan. Rasen har heller ikke egen valpeliste på vår webside. Styret mener at den bør få all den oppmerksomhet og profilering den kan få.

 **Vedtak:** Tore lager et utkast til svar der det henvises til referatet.

**Sak 37/18: Forslag vedr. jubileumsboka fra Tor Westrum**

På bakgrunn av kritikk og diskusjoner om jubileumsboka foreslår Tor at boken gis til avdelingene og DK slik at de kan videreselge den og få et økonomisk tilskudd. I tillegg så kan den brukes til gaver og utlodning. De vi ikke får brukt kastes så vi slipper å ha utgifter på lagerleie og utsendelse.

Boka har en verdi, en egenkapital på ca . 300.000,-. Vi kan ikke forvente å selge den ut det første halvåret. Usikker på hvor mye lagerplass hver avdeling/DK har. Lagerleien i dag er 500,- pr mnd.

**Vedtak:** Tore tar kontakt med forfatteren og får informasjon om hvordan vi går frem når vi skal prøve å få den solgt i bokhandlere. Deretter kontakter Jan utsalgssteder. Vigdis sender ut ny forespørsel til avdelinger/DK. Vi vil selge boken på «Villmarksmessa» , evt som et messetilbud. Det vil også i år bli lagt ut et juletilbud. Videre vil det bli tatt opp som en sak på RS hva vi gjør med boken, det er en stor kapital å gi bort eller kaste. Det må i så fall inn på budsjettet som skal behandles på RS. Behandler saken videre på neste styremøte.

**Sak 38/18: Innstilling vedr. tildeling av Gullmerke i NISK**

**Vedtak:** Saken utsettes til neste styremøte.

**Sak 39/18: Søknad fra Malvik Fuglehundklubb**

Malvik Fuglehundklubb søker på nytt om opptak i FKF. Mail med informasjon og begrunnelse er sendt styremedlemmer i forkant. Det er mange små fuglehundklubber rundt om i landet som ønsker opptak i FKF. Det må tas hensyn som samarbeid og geografi.

**Vedtak:** Tore sender ut til alle avdelinger og DK om uttalelse og råd, for deretter å sende innstilling fra NISK til FKF. Frist er 17.mars.

**Sak 40/18: Søknad om dispensasjon for parring**

Avlsrådet har mottatt en søknad om dispensasjon for en hannhund for regelen 5 parringer/12 mnd., det søkes om en 6.parring. Pga hundens unge alder og manglende dokumentasjon på tidligere avkom er avlsrådets innstilling at denne ikke godkjennes. Styret er enstemmig enig.

**Sak 41/18: Eventuelt**

* Styret legger frem forslag på RS at det må inn i lovverket at det skal presiseres hvem som er varamedlem 1 og varamedlem 2 under valg.
* Henvendelse i dag fra medlem som ønsker tilbakebetalt deltakeravgift i forbindelse med et arrangement som ble flyttet. Tore svarer og videresender henvendelsen til avdelingen det gjelder og ber om svar med kopi.
* Jan har kontaktet avd 2 i forbindelse med NM Skog, da han ønsker en oversikt over budsjettet for arrangementet i forhold til RS. I tillegg om de har behov for hjelp på noen måte fra hovedstyret.
* Status årsberetning 2017; Eldri er ferdig, de andre nærmer seg. Det vil bli offentlig gjort med link til websiden oversikt over alle premierte irsksettere både på utstilling og jaktprøver i 2017. Dette krever litt ressurser og gjerne forventninger fremover, men styret velger å gjøre det nå da vi har denne ressursen. Tore skriver det meste av årsmeldingen da sekretær var nyansatt i 2018. Frist for å sende inn beretninger er 19.mars. Tore og Vigdis ferdigstiller og sender ut til gjennomlesing til styremedlemmene. Offentliggjøres på websiden 08.04.
* Bokanmeldelse i siste FH; Både ros og ris. Hvem som helst kan velge å gi en anmeldelse. NISK har ikke selv gitt noen uttalelse eller anmeldelse.
* Møte i RU; er 13.03. Lene sender ut sakliste, noen av sakene er NM Lag, utdanning av nye utstillingsdommere i gr. 7, championatregler. Vi må melde til FA hvem som representerer NISK. Styret vedtar at det er avlsrådleder. Lene melder dette inn.
* Hva gjør vi med gemyttanmerkninger på kritikker som ikke er meldt inn til NKK? Anmerkninger av mild sort som f.eks. mye lyd eller henging på makker blir ikke alltid sendt inn som rapport til NKK, men dommere har plikt til å dokumentere dette på kritikkene. Og NISK har plikt til å legge dette inn i databasen, noe som ikke har blitt praktisert ordentlig. Vedtak: Alle kritikker med anmerkning skal legges inn i databasen uansett om det er sendt inn rapport til NKK eller ikke. Viktig å sette fokus på uønsket adferd.
* Henvendelse fra forfatter av boka «Den glade Fuglehund» som ønsker å promotere sin bok på NISK sin stand på «Villmarksmessa». Vedtak: NISK ønsker ikke dette i år da vi selv har en bok å selge der. Vigdis svarer.

**Neste styremøte: Tirsdag 03.april kl. 19.30. Skype.**